作者:杜甫
標題:送李校書二十六韻
內容:代北有豪鷹，生子毛盡赤。渥窪騏驥兒，尤異是龍脊。李舟名父子，清峻流輩伯。人間好少年，不必須白晰。十五富文史，十八足賓客。十九授校書，二十聲輝赫。眾中每一見，使我潛動魄。自恐二男兒，辛勤養無益。幹元元年春，萬姓始安宅。舟也衣綵衣，告我欲遠適。倚門固有望，斂衽就行役。南登吟白華，已見楚山碧。藹藹鹹陽都，冠蓋日雲積。何時太夫人，堂上會親戚。汝翁草明光，天子正前席。歸期豈爛漫，別意終感激。顧我蓬屋姿，謬通金閨籍。小來習性懶，晚節慵轉劇。每愁悔吝作，如覺天地窄。羨君齒發新，行己能夕惕。臨岐意頗切，對酒不能吃。回身視綠野，慘澹如荒澤。老雁春忍饑，哀號待枯麥。時哉高飛燕，絢練新羽翮。長雲濕褒斜，漢水饒巨石。無令軒車遲，衰疾悲夙昔。